
                                                                פרוטוקול מס' 446 
מישיבת ועדת העבודה, הרווחה והבריאות
                                יום שלישי, ב' בשבט התשס"ב (15.1.2002), שעה 09:30

סדר היום: הצעת חוק ההגנה על עובדים (חשיפת עבירות ופגיעה בטוהר המידות או במינהל התקין) (תיקון) (נטל ההוכחה), התשס"ב-2001- 
ח"כים: יוסי כץ, אלי בן-מנחם, רומן ברונפמן, לימור לבנת, ענת מאור, יהודית נאות, מוסי רז 


נכחו:

חברי הוועדה: 	יאיר פרץ 		-היו"ר
                        	יוסי כץ


מוזמנים:         	עו"ד מיכאל אטלן	-הלשכה המשפטית, משרד העבודה והרווחה
                         	ציפי שיינקמן          -מנהלת מחלקת אכיפת חוקים, משרד העבודה
                         	דן אורנשטיין 	-משרד המשפטים
                         	אילת פלאם 		-משרד המשפטים
                         	עו"ד יגאל שוהם 	-משרד המשפטים
                         	יוסי גווילי 		-לשכה משרדית, נציבות שירות המדינה
                         	עו"ד יגאל חיוט 	-נציבות שירות המדינה                                
                         	מיה קוך 		-עמותת עוגן
                         	מנחם קליין 		-עמותת עוגן
                         	מלאכי ריינר 		-עמותת עוגן 

	
יועצת משפטית: ג’ודי וסרמן

מנהלת הוועדה: שירלי אברמי

קצרנית: מיטל אמסלם









הצעת חוק ההגנה על עובדים (חשיפת עבירות ופגיעה בטוהר המידות או במינהל התקין) (תיקון) (נטל ההוכחה), התשס"ב-2001-
ח"כים: יוסי כץ, אלי בן-מנחם, רומן ברונפמן, לימור לבנת, ענת מאור, יהודית נאות, מוסי רז


היו"ר יאיר פרץ:

	אני פותח את ישיבת הוועדה. אנחנו דנים היום בהצעת חוק הגנה על עובדים של חה"כ יוסי כץ.

תיקון סעיף 2   1. בחוק הגנה על עובדים (חשיפת עבירות ופגיעה בטוהר המידות או במנהל תקין) התשנ"ז 1997 (להלן-החוק העיקרי), בסעיף 2, המילה "בלבד"-תמחק.

הוספת סעיף3א 2. אחרי סעיף 3 לחוק העיקרי יבוא:

"נטל ההוכחה   3א.  בתובענה של עובד בשל הפרת הוראות סעיף 2, תהיה חובת ההוכחה על המעביד אם טרם חלפו 6 חודשים מיום הגשת התלונה או הסיוע כאמור בסעיף 2 ואם הוכיח העובד-
(1) כי המעביד פגע בתנאי עבודתו או פיטר אותו.
(2) שלא היתה בהתנהגותו או במעשיו סיבה לפגוע בתנאי עבודתו או לפטרו ובלבד שלעניין פגיעה בתנאי עבודה לגבי עבודה שהמעביד קבע לגביה תנאים או כישורים-שהתקיימו בו התנאים והכישורים הנדרשים".                                      

יוסי כץ:

	אנחנו בשלב של הכנת החוק לקראת קריאה ראשונה, קיימנו דיון מאוד ממצה. אין לי הרבה מה להוסיף מעבר לזה שאין להצעת החוק הזו עלות תקציבית. אני מקווה שהצעת החוק תאושר.

ג’ודי וסרמן:

	אני רציתי להבהיר את המילים "נטל ההוכחה". הכוונה היתה שהעובד יוכיח את שני הדברים הנמצאים בפסקה אחת ושתיים, ורק אז הנטל יעבור למעביד.

יוסי כץ:

	אם הוא מוכיח שהמעביד פגע בתנאי עבודתו ופיטר, ושלא היתה בהתנהגותו או במעשיו סיבה לפגוע בתנאי עבודתו או לפטרו, אז הנטל עובר למעביד.

ג’ודי וסרמן:

	תהיה הבהרה כי מדובר בתנאים מצטברים ולא חלופיים.

יוסי גווילי:

	האם שישה חודשים מתייחסים לשישה חודשים מיום התובענה?

ג'ודי וסרמן:

	כן.


מיכאל אטלן:

	אנחנו מברכים על המוגמר ועל היוזמה של העמותה. משרד האוצר מסכים להצעת החוק הזו.

היו"ר יאיר פרץ:

	אני רוצה לברך את עמותת עוגן שבזכותה יתוקן עוול שנעשה למספר רב של עובדים. אני רוצה להודות לחה"כ המציע, יוסי כץ, על הצעת החוק. אני מצטרף לברכות ומברך על המוגמר, ומודה לנציגי אוצר שלא הגיעו כדי להתנגד. אני מציע שנצביע על החוק.
                                                           


                                                           ה צ ב ע ה
                                                           בעד: 2
                                                           נגד: 0
                                                           מתנגדים: אין

תודה רבה, הישיבה ננעלה.

הישיבה ננעלה בשעה 10:00                             





















